
PËR KRITERET E BASHKËFINANCIMIT TË PROJEKTEVE APO SHËRBIMEVE TË KUJDESIT PALIATIV, NË RASTIN E MARRËVESHJEVE TË LIDHURA NDËRMJET MINISTRISË SË SHËNDETËSISË DHE ORGANIZATAVE JOFITIMPRURËSE
[bookmark: _GoBack]
Në mbështetje të nenit 100 të Kushtetutës dhe në zbatim të nenit 25, pika 3, të ligjit nr. 138/2014, “Për kujdesin paliativ në Republikën e Shqipërisë”, me propozimin e ministrit të Shëndetësisë, Këshilli i Ministrave
VENDOSI:

1. Dispozita të përgjithshme 
Ministria e Shëndetësisë, nëpërmjet Fondit të Sigurimit të Detyrueshëm të Kujdesit Shëndetësor (Fondi), financon shërbimin e kujdesit paliativ, të ofruar nga organizatat jofitimprurëse (OJF), në bazë të marrëveshjeve të lidhura paraprakisht.
2. Kriteret që duhet të plotësojnë OJF-të, për të siguruar financimin e kujdesit paliativ nga Fondi, janë:
a) Statuti i OJF-së duhet të përputhet me parimet e ofrimit të kujdesit paliativ, sipas ligjit nr. 138/2014, “Për kujdesin paliativ në Republikën e Shqipërisë”;
b) Të jetë e licencuar për ofrimin e shërbimeve mjekësore, sipas legjislacionit në fuqi për autorizimet, licencat dhe lejet në Republikën e Shqipërisë;
c) Të disponojë kapacitete njerëzore/materiale të përshtatshme për ofrimin e shërbimeve, për të cilat kërkohet bashkëfinancim, të cilat janë:
i) Hospis në banesë;
ii) Hospis ditor;
iii) Hospis me shtretër;
iv) Shërbime në institucione spitalore.
ç) Të ofrojë shërbime në zona të pambuluara me shërbime të kujdesit paliativ nga institucionet shëndetësore publike; 
d) Të ketë, të paktën, pesë vite përvojë në ofrimin e shërbimeve në kujdesin paliativ;
dh) Të njihet me paketat përkatëse të shërbimit, që financohen nga skema e sigurimit të detyrueshëm shëndetësor, të hartuara dhe miratuara sipas legjislacionit në fuqi për sigurimin e detyrueshëm të kujdesit shëndetësor në Republikën e Shqipërisë, dhe të deklarojë se i pranon ato;
e) Të deklarojë se shërbimet e kujdesit paliativ i ofron falas ose me çmim më të ulët se vlera e tregut;
ë) Të deklarojë se të ardhurat nga furnizimi i mallrave dhe shërbimeve mbulojnë, minimalisht, jo më shumë se 50 për qind të kostos së ofrimit të mallit/shërbimit dhe pjesa tjetër duhet të mbulohet nga donacionet, kontributet dhe të ardhura të tjera të OJF-së.
3. Ministria e Shëndetësisë, përpara se të vendosë bashkëfinancimin meOJF-të, duhet të:
a) identifikojë shërbimet e munguara të kujdesit paliativ, në tipologji dhe shpërndarje gjeografike;
b) hartojë udhëzues për referimin e shërbimit nga strukturat publike shëndetësore tek ato të ofruara nga OJF-të;
c) propozojë, në Këshillin e Ministrave, miratimin e paketave tëshërbimeve, të hartuara dhe të kostuara nga Fondi;
ç) angazhojë shërbimin e urgjencës mjekësore për bashkëpunimin me OJF-të që do të bashëfinancohen; 
d) sigurojë angazhimin e personelit të QSH-së gjatë ofrimit të kujdesit paliativ nga OJF-ja.
4. Procedura
a) Organizatat jofitimprurëse, të interesuara për të lidhur marrëveshje me Ministrinë e Shëndetësisë, duhet të paraqesin, pranë saj, një kërkesë me shkrim, së bashku me dokumentet e mëposhtme:
i)Certifikatën tatimore, NIPT-in (fotokopje të noterizuar); 
ii) Vendimin e gjykatës (fotokopje të noterizuar); 
iii) Statutin e organizatës jofitimprurëse dhe kontratën e themelimit (për personat juridikë); 
iv) Dokumentet nga gjykata, prokuroria, si për shoqatën edhe për administratorin, dëshminë për mosndjekje penale, nga Ministria e Drejtësisë; 
v) Vërtetimin, nga zyra e përmbarimit, se ndaj subjektit nuk ka nisur procedurë falimentimi;
vi) Një deklaratë se mallrat apo shërbimet ofrohen falas apo, të paktë, 50 për qind më lirë se vlera e tyre në treg; 
vii) Deklaratat financiare, të cilat duhet të përmbajnë: 
- bilancin e tri viteve të fundit, vërtetuar nga eksperti kontabël i OJF-së;
- burimet e financimit.

b) Pas verifikimit të dokumentacionit, ministri i Shëndetësisë ngre, me urdhër, një komision për vlerësimin e dokumentacionit të paraqitur nga OJF-të. Komisioni i vlerësimit të dokumentacionit, pas shqyrtimit të tyre, i paraqet ministrit të Shëndetësisë, për miratim, OJF-në/të që plotëson/jnë kushtet për të lidhur marrëveshje me Ministrinë e Shëndetësisë. Ministri i Shëndetësisë fton OJF-në/të fituese për të lidhur marrëveshjen e bashkëpunimit ndërmjet palëve.
c) Marrëveshja tip e bashkëfinancimit të OJF-ve që ofrojnë kujdes paliativ kalon, për miratim paraprak, në Këshillin Administrativ të Fondit dhe miratohet me urdhër të ministrit të Shëndetësisë.
ç) 	Marrëveshja e bashkëfinancimit firmoset nga ministri i Shëndetësisë, ose një përfaqësues i autorizuar prej tij, dhe përfaqësuesi i OJF-së së shpallur fituese.
d) 	Marrëveshja e firmosur i kalon Fondit për zbatim.
5. Ngarkohen Ministria e Shëndetësisë dhe Fondi i Sigurimit të Detyrueshëm të Kujdesit Shëndetësor për monitorimin dhe zbatimin e këtij vendimi.
Ky vendim hyn në fuqi pas botimit në Fletoren Zyrtare.

